NaiveNeuron/SloPal huggingface dataset:
Kuffa, Štefan, poslanec NR SR (2021-11-02):
Presne tak, ako ste to, pán predsedajúci, hovorili, treba autorizovať text, treba to preveriť, lebo pán Šíbl neprečítal ten pozmeňujúci návrh zákona tak, ako ho mal napísaný. Treba to preveriť. Ja myslím, že to aj vám zaznie v rámci procedurálu, aby to zaznelo. Ale, pán Šíbl, k vám, vám sa chcem venovať. Mne to tak nejak tak ušlo, že vy dokonca učíte na vysokej škole, to je úplne totálna katastrofa, hej. Tak ako môžete ako vysokoškolský pedagóg a vy takto, cez prázdniny hovoríte inač, dnes inač. To vy takto klamete verejnosť? No viete, keď ste taký hrdina, vystúpte tuná v rámci rozpravy tuná, že na vás môžme reagovať. Vy keď ste v prvom čítaní, vy ste tu ani raz, tak že ste boli zašitý pod lavicou, to vy ste aký univerzitný profesor, prosím vás pekne? To vy tu predkladáte nový návrh zákona? Nový návrh zákona na 14 stranách? Však to je úplne trápne. Vy podávate procedurály na procedurály a vy si meníte ako tieto veci pozmeňujúce, teda pozmeňujúce návrhy na pozmeňujúce návrhy, a vy dokonca zákony meníte. Tu už vás nemohol ani pán Budaj tuná počúvať. A kto vlastne predkladá ten návrh zákona, pán Šíbl, vy, vaši títo kolegovia ďalší sedemnásti, alebo to je pán minister Budaj? Cez médiá tuná počúvam, že pán Budaj sťahuje návrh zákona o ochrane národných parkov a všelijaké tieto pripomienky a tuná zas vy klamete verejnosť v priamom prenose, všetci dokopy, koľko vás je. A čudujem sa, že máte toľko miništrantov pri tom, ktorí vám pri tom ako miništrujú. Ešte chvalabohu, že predseda Národnej rady pán Kollár, že stiahol ten návrh zákona spod toho návrhu zákona. Však to je otrasné! Ľudia prídu o prácu. Vy ľudí oberáte o dôstojný život v regiónoch! Vám sa, pán Šíbl, dobre asi smeje, vy sa tu môžete aj opitý potácať v Bratislave po chodníkoch od, z jednej strany na druhú, lebo vy máte z čoho žiť. Ale z čoho majú žiť tí ľudia v regiónoch? Prídu o prácu. To sa nehanbíte s takýmto návrhom zákona tuná prísť a sa tváriť, ako keby sa nič nedialo?!
Cmorej, Peter, poslanec NR SR (2022-06-15):
Budem reagovať na pána poslanca Šimka. Pán poslanec, pán primátor, ja som už tak dávnejšie, myslím, že to bolo pred voľbami, čítal o vás článok, bolo to v Denníku N, myslím, že to bol redaktor Vražda, o vašom, o vašom bačovaní v Rimavskej Sobote a musím, musím povedať, že som prekvapený, že tu ešte stále medzi nami sedíte, lebo som očakával, že vás musí zobrať za chvíľočku NAKA, za to, čo tam vystrájate a je úplne evidentné aj, aj z toho, čo, čo tam robíte, aj z tohto paškvilu, ktorý ste predložili, že vám niečo ako zákony absolútne nič nehovorí, vôbec to ani len čítať neviete. Tak vás chcem poprosiť, keď už si uvádzate ten titul JUDr., dokonca na pozmeňujúcich návrhoch si ho čítate, tak aspoň nejaký kurz základného právneho minima by ste si mohli spraviť. Ďakujem.
Grendel Gábor, podpredseda NR SR (2021-09-21):
Prezentujme sa a hlasujme. (Hlasovanie.) Prítomných 121, za 83, proti 5, zdržalo sa 33 poslancov, hlasovali všetci prítomní. Pozmeňujúci návrh pani poslankyne Šutekovej sme schválili.
P. Farkas, poslanec: (2002-11-06):
Nech sa páči, dajte o tom hlasovať, pán predseda.
Mazurek, Milan, poslanec NR SR (2021-11-11):
Majú problém, že mám len rúško, že nemáme respirátor. Nechcú mať nechať hovoriť. (Reakcie z pléna.) Ja sa správam jak decko? Však vám to vadí. Včera, v piatok tu bol, som tu bol s rúškom, nebol problém. Ale v piatok som mal rúško, nebol problém. V pondelok už musím mať respirátor. (Reakcia z pléna.) No veď toto, si ich meníte podľa vlastnej potreby. (Krátka pauza. Reakcia z pléna: „ Dáme oné. Tým pádom sa zákon neprijme a bude pokoj, ľudia budú mať aspoň víkend voľnejší. No a čo? “ Zaznievanie gongu.)
Paška, Pavol, predseda NR SR (2012-12-12):
Pán poslanec Viskupič.
Pellegrini, Peter, predseda NR SR (2015-11-11):
Ďakujem veľmi pekne, pán minister. Pán spravodajca? (Reakcia spravodajcu.) Nechce zaujať stanovisko. Prerušujem rokovanie o tomto bode programu. Vzhľadom na čas 12.02 hodín vyhlasujem obedňajšiu prestávku, budeme pokračovať v rokovaní o ďalšom návrhu pána ministra kultúry o 14.00 hodine. (Prerušenie rokovania o 12.02 hodine.) (Pokračovanie rokovania o 14.00 hodine.)
Laššáková, Jana, podpredsedníčka NR SR (2014-06-26):
(Zaznievanie gongu.) Príjemné dobré ráno, vážené pani poslankyne, páni poslanci. Otváram tretí rokovací deň 36. schôdze Národnej rady Slovenskej republiky. Na dnešnom rokovacom dni o ospravedlnenie požiadali páni poslanci Juraj Blanár, Jaroslav Demian, Mikuláš Dzurinda, Tibor Lebocký, Lucia Nicholsonová, Richard Raši, Richard Sulík. Na zahraničnej pracovnej ceste je podpredsedníčka Národnej rady Renáta Zmajkovičová a poslanci Ľuboš Blaha a Martin Fronc. Pokračujeme v prerušenej zlúčenej rozprave o troch bodoch programu, o tlačiach 885, 956 a 1024. Sú to správa o plnení úloh zahraničnej a európskej politiky, výročná správa o členstve v Európskej únii a hodnotiaca správa o 10 rokoch členstva v Európskej únii. Prosím podpredsedu vlády a ministra zahraničných vecí a európskych záležitostí Miroslava Lajčáka, aby zaujal miesto určené pre navrhovateľov, a spravodajcu zo zahraničného výboru a z výboru pre európske záležitosti poslanca Mikuláša Krajkoviča, aby zaujal miesto určené pre spravodajcov. Ďalším v poradí z písomne prihlásených rečníkov do rozpravy je poslanec Ľudovít Kaník a pripraví sa pán poslanec Jozef Mikuš. Nech sa páči, pán poslanec Kaník, máte slovo. (Pokračovanie v rokovaní v zlúčenej rozprave o Správe o plnení úloh zahraničnej a európskej politiky Slovenskej republiky v roku 2013 , tlač 885, Výročnej správe o členstve Slovenskej republiky v Európskej únii – hodnotenie a aktuálne priority vyplývajúce z Legislatívneho a pracovného programu Európskej komisie , tlač 956, Hodnotiacej správe o 10 rokoch členstva SR v EÚ , tlač 1024.)
Sulík, Richard, predseda NR SR (2011-02-02):
Ďakujem. Tak, po prvé, pán Miškov je minister hospodárstva, a nie spravodajstva. Ospravedlňujem sa. Po druhé, ako som sa dozvedel, spoločný spravodajca nie je poslanec Jozef Mikuš, ale Ľudovít Kaník, ktorému teraz dávam slovo. Nech sa páči.
Galko, Ľubomír, poslanec NR SR (2017-12-05):
Ďakujem pekne. Ja dve poznámky by som si dovolil. Pán minister, povedali ste, že nechcete nás zdržal, tak prečo to potom ale robíte? Veď vy nás zdržiavate už od marca 2016. Ja neviem, že či existuje na Slovensku v tej skupine kriminálnikov a mafiánov, do ktorej vy patríte, ešte okrem vás nejaký človek, ktorý by takto odmietal uznať svoju porážku. Lebo vy ste porazený, pán minister, vaša povesť je definitívne zničená a raz budete navyše za svoje činy niesť zodpovednosť – a vy to veľmi dobre viete. Tak ma zaujíma, o čo vám ide vlastne? Ide vám o to, ide vám o ďalšie kradnutie? Veď už ste si nakradli dosť. Máte nakradnuté dosť. Alebo o čo vám ide? Ide vám o nejakú beztrestnosť? Veď tá vám raz skončí. Raz vás to dobehne. Ak nás nechcete zdržiavať, normálne to zabaľte, uvoľnite priechod vášmu spravodlivému vyšetreniu a vášmu spravodlivému potrestaniu. Pretože čím skorej budete vyšetrený, čím skorej nastúpite na váš trest, tak tým skorej vám to aj ubehne, pán minister, ako voda vám to ubehne. A druhá poznámka, povedali ste, že, na moju adresu, že namiesto argumentov častokrát používam vulgárne výrazy, to vám mám znovu prečítať tú vašu komunikáciu s tou nešťastnou novinárkou, keď ste sa jej vyhrážali, že ak nebude o mne písať diskreditačné články, tak ju vyrazíte z roboty? Veď to bolo samé choď do pi..., ty si ku..., ja tu nebudem pred tebou za ko... Takto ste sa, človeče, správali k dáme, k žene, k novinárke, matke. Po kanáloch by ste mali chodiť, pane, vy nemáte kožu na ksichte!
Žiga, Peter, podpredseda NR SR (2024-04-19):
Na vaše vystúpenie dve faktické poznámky. Pán poslanec Michelko.
Zmajkovičová, Renáta, podpredsedníčka NR SR (2013-03-26):
Ďakujem, pani spravodajkyňa. Zaujmite miesto určené pre spravodajcov. Otváram všeobecnú rozpravu. Do rozpravy som nedostala žiadnu písomnú prihlášku. Pýtam sa, či sa chce niekto prihlásiť do rozpravy ústne. Pán poslanec Hlina. Končím možnosť prihlásiť sa do rozpravy ústne. Nech sa páči, pán poslanec, máte slovo.
Petrák, Ľubomír, poslanec NR SR (2020-11-04):
Ďakujem pekne za slovo. Pán kolega, myslím si, že je veľmi dobré, že tento príspevok zaznel dnes v pléne Národnej rady, lebo, myslím si, že bola podaná dobrá analýza problému, tak ako, ako to vidíš ty, a, a bola podaná analýza problému taká, ktorá nie je úplne totožná s analýzou Európskej únie, prípadne iných mocností. Stotožňujem sa s tým, čo bolo povedané, že situácia v Náhornom Karabachu nie je jednoduchá, ale zase na druhej strane treba povedať, že tento typ politiky, ktorý robí v tejto chvíli aj Európska únia, v zásade ku ktorej sa prihlasujeme aj dnešným návrhom na uznesenie, ktoré by sme boli radi, keby bolo doplnené, ale v prípade, ak nebude doplnené, tak, samozrejme, že každý zahlasuje za výzvu, aby sa upustilo od násilia a nevinných obetí z radov civilistov, ale treba povedať, že takáto bezzubá politika Európskej únie v zásade nerieši nič vo svete. Ak sa staviame a chceme stať globálnym hráčom, tak musia byť naše kroky úplne jednoznačnejšie. Ak hľadáme odpoveď na otázku, ako von z tohto problému, tak treba povedať, že pri angažovanosti Turecka v tomto probléme s obrovskou 1,5-miliónovou armádou s vynikajúcou vyzbrojenosťou, pravdepodobne bez zainteresovania dvoch hlavných hráčov, ktorými sú Ruská federácia a Spojené štáty americké, tam sa nedosiahne žiadne riešenie. Čiže ak by sme mali, ak by sme chceli hľadať reálne riešenie, tak pravdepodobne by sme mali hľadať aj vyzývanie týchto mocností, aby sa podieľali na efektívnom riešení tohto problému.
Sulík, Richard, predseda NR SR (2011-07-11):
Pán poslanec, prosím, pokračujte.
Sólymos, László, minister životného prostredia SR (2016-10-20):
Ďakujem pekne, pán predsedajúci. Vážený pán poslanec, ministerstvo dopravy, výstavby a regionálneho rozvoja si veľmi dobre uvedomuje potrebu obnovy úseku cesty prvej triedy I/9 od križovatky D1 po obec Mníchova Lehota. Práve pre zlý stav ciest, ako aj strategický význam tejto cesty v regióne sme sa rozhodli pripraviť na tomto úseku rozsiahlejšiu modernizáciu, ako bolo pôvodne v pláne. Ľudia sa tak môžu tešiť na kvalitnejšiu a bezpečnejšiu cestu a nie iba klasickú opravu vozovky, čo býva bežným štandardom. Takáto investícia si, samozrejme, vyžaduje oveľa podrobnejšiu technickú prípravu ako klasické opravy. Preto v súčasnosti prebieha aktualizácia projektovej prípravy, ktorá bude hotová pred koncom roka 2017. Následne bude vybraný zhotoviteľ stavby vo verejnom obstarávaní v priebehu prvého polroka 2018 a hneď na to môže tento úsek začať modernizovať. S potešením vám môžem oznámiť, že financovanie predmetného úseku je už teraz zabezpečené v rámci Operačného programu Integrovaná infraštruktúra 2014 – 2020. Ďakujem pekne, skončil som.
Kollár, Boris, predseda NR SR (2020-03-25):
Otváram rozpravu. Do rozpravy som dostal dve písomné prihlášky. Za klub SMER – SD vystúpi poslanec Boris Susko. Nech sa páči, pán poslanec, máte slovo.
Danko, Andrej, podpredseda NR SR (2024-01-23):
Vážené panie poslankyne, vážení páni poslanci, otváram dvadsiaty prvý rokovací deň 6. schôdze Národnej rady Slovenskej republiky. Na dnešnom rokovacom dni o ospravedlnenie požiadali poslanec Bužo, Eliáš, Hanuliaková, Hellebrandt, Migaľ, Nováková, Prostredník, Sokol, Šrobová, Štefunko, Tankó, Veslárová a Peter Žiga. O ospravedlnenie neúčasti z dôvodu PN požiadali Hajko, Mikloško, Vaľová, Záborská. Na zahraničnej pracovnej ceste je predseda Národnej rady pán Pellegrini a poslanci Ferenčák a Kéri. Pokračujeme v prerušenej rozprave o návrhu vlády na skrátené legislatívne konanie o vládnom návrhu zákona, ktorým sa mení a dopĺňa Trestný zákon, tlač 105. Prosím ministra spravodlivosti Slovenskej republiky Borisa Suska, aby zaujal miesto určené pre navrhovateľov, a spravodajcu z ústavnoprávneho výboru poslanca Tibora Gašpara, aby zaujal, v zastúpení pána Mažgúta, aby zaujal miesto určené pre spravodajcov. S faktickými poznámkami sú na vystúpenie poslan... s faktickými poznámkami sú na vystúpenie poslanca Hajka z piatka prihlásení poslanci tak, ako sú uvedení v tabuli. Takže pokračujeme faktickými poznámkami. Prvá pani poslankyňa Hanuliaková. Kolegovia hovoria, nie je v sále, stráca poradie. Pán poslanec Škripek, nie je v sále, stráca poradie. Pán poslanec Hajko je prihlásený s reakciou, ale je ospravedlnený, takže stráca poradie. Pokračujeme v rozprave tak, ako sú uvedení poslanci na tabuli. Mal by vystúpiť pán poslanec Spišiak, ktorý nie je v sále, stráca možnosť. V poradí je druhý pán poslanec Peter Pollák a pripraví sa Peter Stachura. Nech sa páči, pán poslanec. (Pokračovanie rokovania o návrhu vlády na skrátené legislatívne konanie o vládnom návrhu zákona, ktorým sa mení a dopĺňa zákon č. 300/2005 Z. z. Trestný zákon v znení neskorších predpisov a ktorým sa menia a dopĺňajú niektoré zákony , tlač 105.)
Čaplovič, Dušan, poslanec NR SR (2011-05-24):
Ďakujem veľmi pekne. Ja chcem poďakovať kolegovi poslancovi Markovi Maďaričovi za najmä dokreslenie mozaiky medzinárodného aspektu v tejto súvislosti prijímanej novely zákona o používaní jazykov národnostných menšín. Chcem znovu zopakovať, že to, čo povedal, je konečný cieľ, ktorý je tu sledovaný dlhodobo, najmä od nástupu predsedu vlády Józsefa Antala v Maďarskej republike. Je to pomaly už viac ako 20 rokov. To je po prvé. A naviac piata kolóna týchto politických strán, ktoré sú na Slovensku, SMK alebo dnes Most – Híd, plní priamo či nepriamo tieto úlohy. Tak ako, tu bolo povedané, pán Béla Bugár, predseda strany Most – Híd visí na šnúrkach nohavíc pána Csákyho a pána Berényiho, tak ostatný zvyšok koalície visí na šnúrkach nohavíc pána Bugára. A znovu chcem zopakovať, že to, čo som tu už povedal a čo aj pán Maďarič jasne deklaroval, keby ste sa viacej otvorili aj svojím jazykom, až by sa používal aj slovenský jazyk, je veľmi dôležité preto, aby aj Slováci a iné národnosti poznali vašu kultúru, váš život, vaše ciele, vaše záujmy. Ale vy, naopak, sa ešte viacej uzavierate, aj týmto návrhom zákona. Očakával som, samozrejme, od pána podpredsedu vlády Rudolfa Chmela aj vo vzťahu k tomu, čo povedal pán Maďarič, že konečne vymenuje tých lídrov tých politických zoskupení, spoločenských organizácií Rusínov, Ukrajincov a Rómov, ktorí požadujú túto 15-percentnú klauzulu pri jazyku... (Prerušenie vystúpenia časomerom.)
Grendel, Gábor, podpredseda NR SR (2020-12-10):
Vážené panie poslankyne, vážení páni poslanci, opäť som dostal informáciu z ústavnoprávneho výboru, že ešte pripravujú podklady pre naše ďalšie rokovanie, takže prerušujem schôdzu do 9.50 hod. (Prerušenie schôdze o 9.35 hodine.) (Pokračovanie rokovania o 9.50 hodine.)
Taraba, Tomáš, poslanec NR SR (2022-05-10):
Ďakujem za slovo, vážený pán predseda parlamentu. Najskôr chcem veľmi oceniť vaše vystúpenie verejné, že ste sa ohradili voči tomu, aby Slovensko bolo vydierané tým, že môže byť odstrihnuté od ropy a plynu. A chcem vás poprosiť, dajte hlasovať o tom, že pred tým, ako dnes pán prezident Ukrajiny vystúpi, že ho poslanci Národnej rady žiadame, aby sa jasne dištancoval od vyjadrení ministra hospodárstva, že Slovensko, ak sa neodreže od ruského nejakého plynu, ropy, že nás od toho odreže Ukrajina. Myslím si, že je to dôstojné na, vzhľadom na tú pomoc, ktorú Ukrajine občania Slovenskej republiky adresujú. Ďakujem pekne.
Bugár, Béla, podpredseda NR SR (2017-10-12):
Nech sa páči, prezentujme sa a hlasujme o bodoch zo spoločnej správy. (Hlasovanie.) Prítomných 140 poslancov, za 134, zdržali sa 6. Konštatujem, že návrh bol schválený. Nech sa páči.
Krupa, Peter, poslanec NR SR (2017-02-08):
Vážené panie poslankyne, vážení páni poslanci, vážení prítomní, v súlade s § 73 zákona o rokovacom poriadku som bol určený Výborom Národnej rady pre pôdohospodárstvo a životné prostredie za spravodajcu k návrhu uvedeného zákona, tlač 370. Predkladám informáciu k predloženému návrhu zákona. Návrh spĺňa náležitosti podľa rokovacieho poriadku a legislatívnych pravidiel tvorby zákonov. Súčasťou predloženého návrhu je aj stanovisko Ministerstva financií Slovenskej republiky. Zo znenia návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali výbory: Ústavnoprávny výbor Národnej rady a Výbor Národnej rady pre pôdohospodárstvo a životné prostredie. Za gestorský výbor navrhujem Výbor Národnej rady pre pôdohospodárstvo a životné prostredie. Odporúčam, aby predmetný návrh zákona výbory prerokovali do 17. marca 2017 a v gestorskom výbore do 20. marca 2017. Pán predsedajúci, otvorte všeobecnú rozpravu.
Čepček, Martin, poslanec NR SR (2021-06-23):
Pán poslanec, ďakujem za vaše slová. Ja som tiež uvažoval podobným spôsobom, že keď nám klesajú krádeže, tak zrušme zákon, ktorý trestá krádeže, lebo však načo. Ja pripomeniem ešte jedného významného človeka, bol to štyridsiaty americký prezident Ronald Reagan, ktorý spomenul: „Všimol som si, že každý, kto je za potraty, sa už stihol narodiť.“ A myslím, že to hovorí za všetko, že my bojujeme proti potratom a niekto bojuje za potraty, ale už sa narodil, to znamená, jeho sa táto téma netýka. Ďakujem.
Pellegrini, Peter, predseda NR SR (2015-09-24):
Prezentujme sa. O schválení návrhu vlády na skrátené legislatívne konanie. (Hlasovanie.) Prítomných 79 poslancov, za hlasovalo 77, proti bol 1, zdržal sa 1 poslanec. Konštatujem, že Národná rada na návrh vlády vyslovila súhlas s prerokovaním tohto vládneho návrhu zákona v skrátenom legislatívnom konaní.
Beluský, Martin, poslanec NR SR (2020-06-09):
Ďakujem za slovo. Pán poslanec Viskupič, ďakujem za vaše argumenty, ktoré ste dali vo vašom príspevku. Už niektoré argumenty sa opakujú, ale to je prirodzené, keďže tá diskusia naozaj už prebieha niekoľko hodín. Vy ste hovorili, že by sme mali myslieť na ľudí alebo že by sme sa mali k tejto diskusii vrátiť v čase, kedy ekonomika bude naspäť v tom stave, ako bola pred krízou. Ale my sme museli s týmto návrhom zákona prísť teraz práve kvôli tomu, že práve teraz sú obchody počas nedelí zatvorené, a teda v celej spoločnosti sa táto diskusia otvorila a naozaj diskutuje sa niekoľko týždňov, ak nie mesiacov o tom, či by bolo dobré, aby aj po kríze tie obchody zostali zatvorené, čiže preto je táto diskusia možno práve teraz. Keby sme čakali nejaké tri roky, tak podľa mňa by sme stratili práve ten čas, kedy tí ľudia to vnímajú veľmi aktívne, aktuálne práve vďaka tomu, že tie obchody sú dnes zatvorené a vidíme na tých rôznych názoroch aj prieskumoch, že tým ľuďom to vo väčšine teda nevadí a že by súhlasili s tým, keby tie obchody zostali zatvorené. Preto sa o tom bavíme teraz. A znovu zopakujem ten argument, ak si vy ako koalícia alebo niektorí poslanci z koalície myslíte, že to nie je správne načasované, že nie teraz by sme mali tieto obchody v nedeľu zatvárať, tak treba sa o tom baviť v druhom čítaní pri dátume účinnosti, to znamená, kedy chceme, aby tento zákon nadobudol účinnosť, či už to môže byť o pol roka, o rok, alebo prípadne neskôr. Ďakujem pekne.
Matovič, Igor, poslanec NR SR (2012-10-30):
Martin, manželstvo, našťastie, na Slovensku je výsadou muža a ženy, zatiaľ, a dúfam, že to bude stovky rokov, a teda že sa toho nedožijem, že toto prestane na Slovensku platiť. Ja viem, že by ste sa chceli opičiť po iných krajinách, a teda honosne ich tu nazývaš a teda pozeráte sa týmto smerom, ale ja si myslím, že urobili veľmi veľkú chybu a oni to raz zistia. Tak ako svojho času si mysleli Nemci napríklad, že vyriešia svoju demografickú krízu tým, že otvoria svoj trh Turkom, vítali ich otvorenou náručou a teraz po niekoľkých desiatkach rokov zistili, že je to druhá kultúra, ktorá si žije úplne svojím životom, a bola to veľká chyba. Jednoducho takisto aj tieto krajiny, ktoré uzákonili, že manželstvo nie je výsadou muža a ženy, aj tieto krajiny, som o tom presvedčený, hlboko presvedčený, raz zistia, že sa hlboko mýlili, tak ako sa dnes aj včera, aj asi do budúcna budeš mýliť v tejto otázke ty. A nie je to preto, že som si zmyslel, ale preto, čo som tu započul zozadu. Lebo zdravý rozum, lebo svedomie našťastie väčšiny ľudí v tejto sále, ktorí tento váš návrh nepodporia.
Kočiš, Eduard, poslanec NR SR (2023-02-07):
Veľmi pekne ďakujem za slovo, pán predsedajúci. Pán Matovič, hlasovať budeme o sedemnástej, nie o piatej a prehovoril nám novodobý Juraj Jánošík v podaní Igora Matoviča z Trnavy. Pán predseda hnutia OĽANO, stále dookola tá istá veta, stále dookola tie isté frázy, stále dookola to isté. Zlodeji kradli a ja nekradnem. Zlodeji si futrovali vrecká a ja nekradnem. Zlodeji sú tí naľavo napravo, len ja nekradnem. Jednoducho skúste sa troška pozrieť aj do svojej minulosti, aj do svojej prítomnosti, ale dúfam, že už nie do svojej budúcnosti. Pán Matovič, prečo stále klamete? 200 euro na dieťa? To čo sa napíše na bilboard, to neznamená, že je automaticky pravda. Človek, ktorý pracuje za 600-700 eur nikdy nedostane tých 140 euro daňový bonus na dieťa, ako to veľkou hubou stále rozprávate a omieľate dookola. To, čo má dostať človek pri jednom dieťati, pri dvoch deťoch, musí mať hrubý príjem okolo 1 400 až 1 500 eur. Vtedy je to pravda. Všetko pod to je hlúposť. Skúste si to vypočítať a skúste si to jednoducho len dať na misku váh. Čiastkový základ dane a percentá z čiastkového základu dane jednoducho nepustia. Je to v platnosti od 1. 1. a spýtajte sa potom rodičov, pracujúcich rodičov, pracujúcich za adekvátnu mzdu alebo za nominálnu hodnotu, ktorú dostávajú, aký im prišiel odpočítateľný základ dane na jedno, dve, tri, štyri deti. Jednoducho Jánošík z Trnavy nekradne, všetci ostatní sú zlodeji, iba on je ten jednoduchý kráľ, on je ten jednoduchý vodca, ktorý ovláda to svoje OĽANO stádo. Jednoducho už sa hanbite!
Blanár, Juraj, podpredseda NR SR (2021-11-12):
Už nie je potrebné, ak ste to zhrnuli, ale nie je to na závadu.
P. Hrušovský, podpredseda NR SR: (2001-09-04):
(Hlasovanie.) Prítomných je 102 poslancov, za 99, zdržali sa 2, nehlasoval 1. Návrh sme schválili. Pristúpime k tretiemu čítaniu a zároveň k hlasovaniu o návrhu zákona ako o celku, ktorý pán prezident vrátil Národnej rade na opätovné prerokovanie. Prosím pána spoločného spravodajcu, aby uviedol stanovisko a odporúčanie gestorského výboru. P. Tatár, poslanec: Gestorský výbor navrhuje schváliť uvedený zákon so zmenami, ktoré sme schválili v druhom čítaní.
Hrnčiar, Andrej, podpredseda NR SR (2018-02-13):
Pán poslanec Uhrík.
Beluský, Martin, poslanec NR SR (2021-06-16):
Ďakujem za slovo, pán predseda. Mám procedurálny návrh, v zmysle zákona o rokovacom poriadku navrhujem, aby sme prerušili rokovanie Národnej rady Slovenskej republiky do času, kým nebude na rokovaní prítomný minister vnútra Roman Mikulec. Odôvodnenie: Považujem za nedôstojné, aby v čase, kedy prerokovávame návrh na jeho odvolanie, tu nebol prítomný, aby nereagoval na tie obvinenia a tieto argumenty, ktoré tu padajú v rozprave. V prípade, že tento návrh nebude mať podporu v pléne, pán predseda, tak vás chcem požiadať, aby ste zo svojej funkcie tento návrh aj tak presadili tým, že schôdzu prerušíte a počkáme si, kým pán Mikulec alebo niekto z vlády ešte sem príde. Ďakujem pekne.
Pčolinský, Peter, podpredseda NR SR (2023-05-25):
Ďalšia faktická poznámka, vypnite ho. Pán poslanec Mikulec.
Šimečka, Michal, podpredseda NR SR (2023-12-14):
Tak potom, poprosím vás, vrátiť pánovi Viskupičovi čas.
Figeľ, Ján, podpredseda NR SR (2014-05-28):
Na vystúpenie pána poslanca Simona sú tri faktické. Nech sa páči, Mikuláš Huba.
Kollár, Boris, predseda NR SR (2023-06-14):
Ďakujem pekne. Pán poslanec Kočiš, tak buď tu riešime PVV, alebo tu riešime mimovládky. Ak PVV, tak mi je ľúto, že k tomu nepadla ani jedna faktická, až potom na záver až na pána poslanca Faiča. A čo sa týka mimovládok, ja nie som ich podporovateľ okrem tých, čo riešia ozajstnú charitu alebo záchranu lesa či pomoc núdznym. Áno, máme tu aj také mimovládky, čo robia politiku, a tým odporúčam, nech sa transformujú na politické strany a môžu ísť do politického boja a potom nech si robia politiku. Pán poslanec Faič, tieto veci, ktoré ste spomínali, ktoré boli na, prerokované na Úrade vlády, ale tieto veci nás posúvajú ako spoločnosť dopredu, čo ste menovali, až na drobné výnimky, kde s vami absolútne súhlasím. Ďakujem.
Hanuliaková, Jana, poslankyňa NR SR (2023-12-20):
Ďakujem pekne za slovo, aj kolegovi Horeckému za jeho príspevok a som rada, že máme tu práve aj pána ministra školstva. Ja by som možno chcela upriamiť pozornosť na tú debarierizáciu, my sa s kolegyňou Veronikou Veslárovou už tri roky venujeme takej iniciatíve Odstráňme bariéry, kde nám ľudia nahlasujú rôzne podnety. A musím povedať, že na školy, základné, stredné aj vysoké, nám chodilo teda dosť tých podnetov, dokonca sme mali aj taký prípad, kde jedna fakulta v Bratislave prerábala vstup a pri tej rekonštrukcii napriek tomu, že tam boli len tri-štyri schodíky, nevybudovala bezbariérový prístup aj keď, keď už rekonštruovala, tak mala, bola povinná, aby to spravila. A ja by som možno v tomto kontexte chcela teda aj poprosiť, že aby sa viac dbalo na túto tému, máme aj v pláne obnovy peniaze na to, aby skutočne školy vytvárali možnosti a čerpali tieto financie na debarierizáciu, aby sa nám teda nestávalo, že keď sa proste prihlási do školy dieťa, ktoré má nejaké špeciálne potreby, tak ako tomu bolo aj minulý rok, alebo aj tento rok rôzne medializované prípady, že ho do tej školy nechcú prijať, a aby sa školy pripravovali aj na takéto deti. Čiže to považujem za veľmi dôležité, ďakujem veľmi pekne.
Laššáková, Ľubica, poslankyňa NR SR (2024-09-13):
Ďakujem pekne. Vážený pán predsedajúci, kolegyne, kolegovia, na rokovanie Národnej rady Slovenskej republiky predkladám návrh zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov. Hlavným účelom návrhu zákona je doplniť platný a účinný právny rámec pre zostavovanie dôchodkovej prognózy podľa zákona 461/2003 Z. z. o sociálnom poistení v znení neskorších predpisov, ďalej len zákon č. 461/2003, a ďalšie dôchodkové schémy. Predmetný zákon už obsahuje ustanovenia upravujúce vyhotovovanie dôchodkovej prognózy na účel informovania poistenca o jeho predpokladaných dôchodkových nárokoch z dôchodkového poistenia a starobného dôchodkového sporenia z I. a II. piliera. Občania však v súčasnosti nemajú relevantné informácie o ich celkovom budúcom zabezpečení na dôchodok, ak sa o ne sami nezaujímajú a aktívne ich nevyhľadávajú. No a cieľom tohto návrhu zákona je, aby sa poistenec dozvedel o predpokladanej budúcej úrovni svojho dôchodkového zabezpečenia v jednom komplexnom dokumente a podporilo sa tým jeho finančné plánovanie v súvislosti s plánovaným odchodom do dôchodku. No a ambíciou návrhu zákona je čo najskôr dosiahnuť aj včlenenie o prognóze doplnkového starobného dôchodku z doplnkového dôchodkového sporenia a prognóze dôchodku alebo programového výberu z celoeurópskeho osobného dôchodkového produktu do samotnej dôchodkovej prognózy. No a cieľom návrhu zákona je zlepšiť aj podnikateľské prostredie a to tým, že sa zníži administratívna záťaž všetkých zamestnávateľov a zároveň splní tým vláda svoj sľub, ktorý má z Plánu obnovy a odolnosti Slovenskej republiky. Pán predsedajúci, ďakujem, skončila som.
Brocka, Július, poslanec NR SR (2012-06-20):
Ďakujem pekne. Niekoľko poznámok. Pán poslanec, svojím návrhom o zmene financovania sociálnych služieb vnášate chaos do našej legislatívy. Tá druhá poznámka moja je oveľa vážnejšia. Usudzujem, že vy si vôbec neuvedomujete, v akom stave sa nachádzajú verejné financie, v akom stave je štát teraz v čase dlhovej krízy. Ak by ste to vedeli, boli by ste radi, že určité nevyhnutné a nepopulárne opatrenia urobili v predchádzajúcej vláde pred vami, a vy by ste sa mohli vyhovoriť na nich. Pán kolega zavádzate svojím návrhom opäť neporiadok do systému financovania sociálnych služieb. Poviem vám to na príklade dvoch susedov. Jeden, ktorý má rodiča a sám sa o neho stará v starobe bez pomoci štátu, a druhý umiestni svojho rodiča v ústavnom zariadení s výraznou pomocou štátu, 60, možno 70 % skutočných nákladov. To sú stovky eur mesačne, 500 eur mesačne. Ten prvý ešte okrem starostlivosti o svojho rodiča prispieva daňami na starostlivosť o toho druhého. Pán kolega, to nie je solidarita so slabými. Aj dnes zákon slabých chráni, ale nie ošklbávanie štátu, a teda aj chudobných a zodpovedných občanov. Spravodlivá sociálna politika je adresná. Toto je opak spravodlivej sociálnej politiky, čo navrhujete. Pán kolega, tento váš návrh je zároveň výrazom aj neschopnosti strany SMER efektívne vládnuť. Včera váš predseda Robert Fico poslal opozičným stranám balík ozdravných opatrení verejných financií a z výnosu zo zvyšovania daní má byť o 600 miliónov eur viac. Už rozumiem, prečo potrebujete na daniach od ľudí vytiahnuť o 600 miliónov eur viac.
Martvoň, Anton, poslanec NR SR (2012-11-06):
Ďakujem veľmi pekne, pani predsedajúca. V prvom rade by som chcel poďakovať všetkým za faktické poznámky, dovolím si s vážnosťou poznamenať, že som rád, že to prešlo všetko od hádania sa, či to bol plagiát, alebo nie, k nejakej odbornej rovine. Ja som sa, tu budem reagovať hlavne teda v prvom momente na Igora Matoviča. Igor, ja som sa snažil ísť odborne, nie politikárčiť, vôbec som nepoukazoval na nejaké plagiáty, ako to robila kolegynka Gibalová, išiel som skôr sám za seba svojím názorom k tomu, čo cítim a ako to ja vidím. S kolegom Brixim dovolím si iba plne súhlasiť. Čo sa týka Jofa Viskupiča, Jofo, no, ja by som chcel povedať iba toľko, že myslím to vážne, to si ma, že čo som povedal ten príklad, že by mali členovia vlády kontrolovať poslancov, ja som to dal ako príklad ďalšieho extrému, ktorý by nebol vhodný. A možnože som to zle vyjadril, ale tu chcem poukázať na to, tak ako povedal, že je nevhodné, aby jeden poslanec kontroloval ministrov alebo štátnych úradníkov, tak na druhej strane, bolo by nevhodné, aby jeden minister alebo člen vlády kontroloval iného poslanca teda, že či si plní svoje funkcie alebo úlohy, alebo nie. Čo sa týka poslanca Novotného, dovolím si iba poznamenať, že vyšetrovacie komisie, áno, objavujú sa, ale v krajinách s iným typom právnej kultúry. Čo sa týka ešte Igora Hraška, ktorý reagoval na hodinu otázok, Igor, no, ja si dovolím poznamenať, že pri tej hodine otázok, pri tom žrebovaní však je aj zástupca opozície, čiže tam keď opozícia má možnosť podať otázky a pýtať sa, tak bude vyžrebovaná. Ale ja za to nemôžem, že z desiatich otázok položených na premiéra opozícia má dve a nikomu sa nechce pýtať, no, ako ja za to nemôžem, ako ja sa pýtam, iní sa pýtajú, a keď sa nikto nepýta, je to jeho chyba. Čo sa týka poslanca Gábora Gála, dovolím si iba poznamenať, s tým vyváženým mandátom, Gábor, plne súhlasím. Na ten osobný výkon mandátu si dovolím iba poznamenať, že ja to chápem skôr iba v rámci zákonodarnej moci nie pri... (Prerušenie vystúpenia časomerom.)
Žiga, Peter, podpredseda NR SR (2024-05-03):
Chcem sa opýtať, či sa chce do rozpravy prihlásiť niekto ústne. Nie je tomu tak. Končím možnosť do rozpravy, prihlásiť sa do rozpravy ústne. Vyhlasujem všeobecnú rozpravu za skončenú. Chce pani navrhovateľka ešte vystúpiť? Pani spravodajkyňa? Prerušujem rokovanie o tomto bode programu. Ďalším bodom programu je prvé čítanie o návrhu skupiny poslancov na vydanie zákona o školskom ombudsmanovi, parlamentná tlač 162. Návrh na pridelenie výborom je č. 159. Mala by to predložiť pani predkladateľka Anežka Škopová, nevidím ju v sále, vidím tu dvoch kolegov z OĽANA. Prepadáme s týmto bodom programu. Ďalším bodom je návrh skupiny poslancov, ktorým sa mení a dopĺňa zákon č. 311/2001, Zákonník práce. Návrh má parlamentnú tlač 174. Návrh na pridelenie výborom, rozhodnutie č. 171. Nevidím poslanca Matoviča, ale sú tam navrhovatelia ďalší napísaní. Idú predložiť zákon? Nejdú predložiť zákon. Máme ďalšie dva body 71 a 72, ktorým je zlúčená rozprava. Je to prvé čítanie o návrhu skupiny poslancov na vydanie ústavného zákona, ktorým sa mení a dopĺňa Ústava Slovenskej republiky č. 460/1992. Návrh ústavného zákona je pod potlačou 175. Návrh na jeho pridelenie na prerokovanie výborom je v rozhodnutí č. 172. Druhým bodom je prvé čítanie o návrhu skupiny poslancov na vydanie zákona, ktorým sa mení a dopĺňa zákon č. 301, Trestný poriadok. Tento návrh má tlač 176. Nevidím predkladateľku pani Remišovú, vidím pána Grendela. Bude predkladať? Prepadá tento zákon. Vyhlasujem krátku technickú prestávku, pretože kolegovia z OĽANA už druhú schôdzu neprichádzajú predkladať tieto zákony a nemám ďalšie podklady, pretože som myslel, že budeme o tejto, o týchto veciach rokovať. Takže vyhlasujem 15-minútovú prestávku, kým mi kolegovia z organizačného dodajú ďalšie podklady. Budeme pokračovať 10.25 h. (Prestávka.)
Šimečka, Michal, podpredseda NR SR (2024-02-06):
Ďakujem pekne. S reakciou na faktické poznámky pani poslankyňa Nash.
Raši, Richard, podpredseda vlády SR pre investície a informatizáciu (2019-01-29):
Ďakujem pekne. Príjemné popoludnie prajem. Vážený pán predsedajúci, ctené dámy, vážení páni poslanci, vládny návrh novely zákona o podmienkach výkonu volebného práva je reakciou na situáciu súvisiacu s možným predlžovaním termínu odchodu Spojeného kráľovstva Veľkej Británie a Severného Írska z Európskej únie, ako aj skutočnosť, že poslanci Dolnej snemovne britského parlamentu neschválili v utorok 15. januára 2019 predbežnú dohodu o vystúpení Británie z Európskej únie. Uznesením Európskeho parlamentu zo 7. februára 2018 zo zloženia Európskeho parlamentu sa zvýšil počet zástupcov volených do Európskeho parlamentu za Slovenskú republiku na volebné obdobie 2019 až 2024 z 13 na 14. Zároveň však čl. 3 ods. 2 v prílohe uznesenia Európskeho parlamentu ustanovuje, že ak Spojené kráľovstvo bude na začiatku volebného obdobia 2019 – 2024 v Európskom parlamente ešte stále členom Európskej únie, počet zástupcov volených do Európskeho parlamentu za každý členský štát, ktorí sa ujmú funkcie, musí zodpovedať počtu uvedenému v čl. 3 rozhodnutia Európskej rady, teda v pôvodnom počte 13, až kým vystúpenie Spojeného kráľovstva nadobudne právnu účinnosť. Za terajšej situácie možno predpokladať, že Spojené kráľovstvo Veľkej Británie a Severného Írska môže byť členským štátom aj na začiatku nasledujúceho volebného obdobia Európskeho parlamentu, to je približne od 15. júla 2019, preto je nevyhnutné, aby sme v zákone upravili, ktorý kandidát bol zvolený za poslanca Európskeho parlamentu v Slovenskej republike, teda ktorý kandidát sa ujme funkcie, až keď vystúpenie Spojeného kráľovstva nadobudne právnu účinnosť. Vláda Slovenskej republiky navrhuje v zákone osvedčený a schválený spôsob, ako znížiť počet mandátov pre politickú stranu, ak sa pri prideľovaní pridelí o jeden mandát viac, a to kandidát politickej strany (zaznievanie gongu), ktorá prepočtom vykázala najmenší zostatok delenia. Ide o technický postup. Týmto postupom sa mandát pre politickú stranu nezníži, iba určený zvolený kandidát bude čakať na nastúpenie do funkcie do uvedeného času. Meno kandidáta, ktorý sa neujme funkcie s ostatnými, oznámi Európskemu parlamentu predseda Národnej rady Slovenskej republiky. Ak Spojené kráľovstvo Veľkej Británie a Severného Írska bude členom Európskej únie aj po 15. júli tohto roka, uplatní sa navrhovaná novela. Ak do tohto času Spojené kráľovstvo právoplatne vystúpi z Európskej únie, stane sa navrhované ustanovenie zákona obsolentné, a teda sa uplatňovať nebude. Vážený pán predsedajúci, ctené dámy poslankyne, vážení páni poslanci, prosím vás o podporu tohto predloženého návrhu zákona. Ďakujem pekne.
Krúpa, Juraj, poslanec NR SR (2020-07-24):
Ďakujem. Budem veľmi stručný. Pán poslanec Kmec, ja mám tak trošku dojem, že si mýlite diplomaciu a politiku. Nejak sa tu snažíte tým svojím spôsobom vysvetľovať to, že ako vy hájite alebo ste hájili záujmy republiky, a teraz sa to snažíte nejakým spôsobom transformovať do toho, že ako vy hájite nejakým spôsobom záujmy Hlasu oligarchov a podobne. Ale ja sa vás opýtam teraz na pár vecí, ktoré by ste, ktoré by som rád od vás počul ako od diplomata, ako ste hájili slovenské záujmy, keď sa bav..., keď sa riešila situácia ohľadne únosu Vietnamca, Troškovej alebo Počiatka. Čo sme tu dnes počuli? Povedzte, ako ste to vysvetľovali tým zahraničným diplomatom, tieto všetky faux pas, ktoré sa stali. A to nie sú jediné faux pas, vieme ich veľmi dobre, koľko ich bolo, bolo ich strašne veľa a bolo veľa takých bitiek a rôznych trapasov. Som zvedavý, ako to vy vysvetľujete, ako ste to vysvetľovali vašim nejakým kolegom, diplomatom, štátnikom. Ďakujem.
Figeľ, Ján, podpredseda NR SR (2014-07-01):
Ďakujem pekne. Chcete reagovať? Bol to, bol to posledný písomne prihlásený. Pýtam sa, či sa teraz niekto hlási do rozpravy ústne. Evidentne nikto. Takže vyhlasujem týmto všeobecnú rozpravu za skončenú. Pani navrhovateľka, záverečné slovo.
Pčolinský, Peter, poslanec NR SR (2017-12-12):
Ďakujem za slovo, pán predsedajúci, ja len veľmi krátko. Mali by sme si uvedomiť, že žijeme v dobe, a ja, ja už to osobne sledujem viac ako 10 rokov, kde môžme konštatovať, že naši občania, väčšina, nie všetci, väčšina z nich sú finančne negramotní. Ten bežný občan si častokrát nevie spočítať, na čo mám, na čo nemám, toto teraz áno, toto teraz nie, ale veľmi dôležité je povedať, že zmluvy, ktoré sa robia rôzne spotrebiteľské, rôzne pôžičky, sú dosť problematicky písané, sú tam rôzne klauzuly, rozhodcovské súdy, všetko možné a ten človek si neuvedomuje častokrát, že čo ako podpisuje. Preto tu máme dnes fakty, ktoré spomínal Kollár a Krajniak, aká obrovská zadlženosť slovenských rodín, a ja som len chcel povedať, že je našou povinnosťou ako zákonodarcov myslieť aj na ľudí v tomto smere, že jednoducho musíme trošku viac regulovať objem tých úverov, a najmä v tomto období pred Vianocami, kedy sú ľudia emotívnejší, náchylnejší, chcú nakúpiť viac darčekov, chcú, aby tie Vianoce boli nejaké hojnejšie, a častokrát si neuvedomujú práve to, čo všetko obnáša zobrať si takú pôžičku, a dnes už veľmi dobre vieme, že mnohé reklamy na tieto spotrebné úvery a pôžičky sú také, že zober si dnes pôžičku a začni to splácať až o tri mesiace. To ja počúvam každé ráno v rádiu, už neviem, aké sú to splátkové predaje, ale myslím, že nejaká elektronika, že splácaj až o tri mesiace, a tým pádom ten človek rozmýšľa, však zoberiem to teraz, nemusím to potom platiť, až niekedy vo februári, a čo bude vo februári, to nikto nevie, čiže bolo by naozaj veľmi vhodné, aby sme obmedzili v tomto období vysielanie takýchto reklám, resp. aby tam bola tá klauzula, čo všetko to obnáša, že môže to obnášať aj tú exekúciu a všetky tie ďalšie veci. Čiže ja by som vás chcel poprosiť, nakoľko bavil som sa aj s mnohými poslancami z vládnej koalície, a tí aspoň mi tvrdili, že vedia si predstaviť podporu takéhoto zákona, čiže ja vás chcem len poprosiť, posuňme to do druhého čítania. V druhom čítaní poďme urobiť kľudne nejaký pozmeňovák, dajme to do podoby takej, aby jednoducho to bolo prijateľné aj pre koalíciu, ak má niekto nejaké výhrady, ale naozaj tu nejde o politiku, ale mali by sme viac chrániť tých našich ľudí. Ďakujem pekne.
Grendel, Gábor, podpredseda NR SR (2020-04-22):
Posledných osem faktických poznámok na vystúpenie pána podpredsedu. Pán poslanec Podmanický.
Paška, Pavol, predseda NR SR (2013-03-20):
(Hlasovanie.) 139 prítomných, 61 za, 1 proti, 77 sa zdržalo. Ani tento návrh sme neschválili.
M. Číž, podpredseda NR SR: (2007-12-06):
(Hlasovanie.) Prítomných 140 poslancov, za návrh 0 poslancov, proti 129 poslancov, zdržalo sa 11 poslancov. Konštatujem, že tento návrh z informácie sme neschválili.
Hrnčiar, Andrej, podpredseda NR SR (2018-03-26):
Pán poslanec Budaj.
Šimečka, Michal, podpredseda NR SR (2024-06-19):
Pán poslanec, ospravedlňujem sa, skúste k téme lex atentát.
Šeliga, Juraj, podpredseda NR SR (2020-10-13):
Pán poslanec Mizík.
Laurenčík, Milan, podpredseda NR SR (2020-07-09):
Ďakujeme. Pani poslankyňa, máte doplňujúcu otázku?
Kotleba, Marian, poslanec NR SR (2021-04-01):
(Povedané súbežne s predsedajúcim.) Pán podpredseda, tak nech ich to netrápi,
Klus, Martin, podpredseda NR SR (2019-10-23):
Ďakujem pekne, pani poslankyňa. Ja teraz dávam slovo spravodajcovi, ktorého určil navrhnutý gestorský výbor pre vzdelávanie, vedu, mládež a šport, poslancovi Miroslavovi Sopkovi.
Sopko, Miroslav, poslanec NR SR (2017-06-19):
Vážený pán predsedajúci, ctené pani poslankyne, vážení páni poslanci, vážený pán minister, vážený pán spravodajca, dovoľte mi, aby som vystúpil aj ja krátko v druhom čítaní k tomuto návrhu zákona, kde najprv by som sa vyjadril k celkovej diskusii, ktorá bola, a verím, že dospeje nakoniec k tým najlepším riešeniam, ktoré môžeme v rámci našich možností pre slovenské školstvo urobiť. Samozrejme, dalo by sa očakávať aj viac. Ale pokiaľ berieme do úvahy situáciu, v akej sa momentálne nachádzame a stojíme pred finalizáciou dokumentu Učiace sa Slovensko, urobme aspoň základné kroky k tomu, aby sme pripravili čo najlepšie podmienky pre to, aby sme mali tak vytvorené podmienky, ktoré nášmu školstvu pomôžu. V krátkosti sa zmienim, že som osobne aj rád, že nastal určitý posun aj v diskusii o už spomínanej účelovej viazanosti príspevku na výchovu a vzdelávanie detí v materskej škole. Som rád, že aj na rokovaniach výboru boli, bola atmosféra nastavená k tomu, že naozaj sa našlo riešenie, ktoré potom zrejme prednesie aj pán spravodajca. K tomu mi len dovoľte veľmi krátko povedať, že stojíme aj pred celkovým pohľadom a víziou, ako sa chceme na naše materské školy pozerať. Buď ich chceme malé, alebo veľké. Pokiaľ ich chceme malé, tak budeme stále hľadať spôsoby, aby sme z tých finančných zdrojov, ktoré máme, udržiavali ich v takom stave, že nedokážu úplne napĺňať súčasné potreby vynoveného štátneho vzdelávacieho programu, ktorý na nich kladie naozaj zvýšené nároky. Preto je dôležité viazať časť finančných prostriedkov na to, aby boli zabezpečené jednak didaktické pomôcky a hlavne všetky veci, ktoré súvisia s jej vybavením, aby naozaj naše deti v materských školách mali najlepšie podmienky na to, aby potom ďalej sa lepšie vyvíjali, keď prejdú na základnú školu. Pokiaľ sme sa teda rozhodli ísť opačným spôsobom a chceme mať veľké materské školy, musíme vytvoriť také podmienky, ktoré im v tomto jednoznačne pomôžu. Ale nie o tomto je môj pozmeňujúci návrh, ktorý za chvíľočku prednesiem. V celkovej diskusii možno trošku nám ušla jedna kategória zariadení, ktoré, na ktoré by sme sa mali trošku pozrieť inak. A ako som aj pred chvíľou konzultoval s pánom ministrom, je to téma na podstatne širšiu diskusiu a budem rád, keď túto tému otvorím. Podľa účinnej právnej úpravy v súčasnosti diagnostickým centrám, edukačným centrám a liečebno-výchovným sanatóriám, čiže špeciálnym výchovným zariadeniam... (Prerušenie vystúpenia časomerom.)
Šebej, František, poslanec NR SR (2014-05-27):
Ďakujem pekne, pán predseda. Ja by som zase rád pripomenul členom slovensko-japonskej skupiny, že mikrobus, ktorý nás odvezie k japonskému veľvyslancovi, bude 12.10 pred Národnou radou.
Ďuriš Nicholsonová, Lucia, podpredsedníčka NR SR (2017-04-07):
Pán poslanec Jarjabek.
Figeľ, Ján, podpredseda NR SR (2013-06-04):
Ďakujem pekne. S reakciou Lucia Nicholsonová.
Suja, Miroslav, poslanec NR SR (2022-02-22):
Ďakujem za slovo, pán predseda. Vážení kolegovia koaliční poslanci, poslankyňa tu neni, á, jedna. Ľudia majú právo vedieť, čo sa nachádza v odposluchoch, a oprávnene sa pýtajú, prečo v televízii sa o tom nič nehovorí. Preto som rád, že kolega Blanár, podpredseda parlamentu, tu číta tieto odposluchy. Aby sa ľudia dozvedeli pravdu, lebo ľudia majú právo pravdu vedieť. A čo sa týka objektívnosti od prezidentky alebo čakať objektívnosť od prezidentky, tak to je, vážený kolega, to je naivné. Ona to citlivo vníma, tak nemôže byť ešte aj objektívna. Nemôže robiť dve veci naraz. Viete, poviem vám zasa tú istú vetu, čo som povedal už v predchádzajúcej, predchádzajúcom vystúpení, musíme si všetko odpustiť. Nevadí, že kradneme, že nám zomierajú ľudia vo väzbe našou vlastnou vinou, že sa vyhrážame ľuďom, poslancom, nútime ich krivo vypovedať, prípadne ich korumpujeme a kupujeme si ich za štátne zákazky. To vôbec nevadí. Len si musíme všetko odpustiť, vážení kolegovia a kolegyne. A vy máte tu ešte tú drzosť vystupovať a vracať sa do minulosti? Keď žijeme v prítomnosti a toto sa deje v súčasnej dobe, v súčasnom čase? Vy ako sa vôbec môžte pozreť do zrkadla? Vám normálne nevadí pohladkať po vlasoch vaše deti? A potom vystupovať s takými kravinami? A kryť tých zlodejov, ľudí, ktorí majú na slobode, či na svedomí to, že im ľudia zomierali vo väzbe, že im nedali dýchací prístroj? To boli všetko nevinní ľudia! A vy tu kryjete týchto zločincov tejto vlády! Nie tá vláda je zodpovedná, ale tá banda, čo tu sedí ako koalícia, lebo tá jej to všetko kryje. Lebo keby ste im vy nekryli chrbát, tak tam nesedia. To znamená, že vy ste spoluvinní za všetko, čo táto vláda robí! A tvárite sa tu ako svätí. Pozrite sa, Benčík sa tvári do... (Prerušenie vystúpenia časomerom.)
Jurinová, Erika, podpredsedníčka NR SR (2013-10-24):
Ďakujem, pán poslanec. Na vaše vystúpenie je päť faktických poznámok. Uzatváram možnosť prihlásiť sa. Nech sa páči, pán poslanec Číž.
Grendel, Gábor, podpredseda NR SR (2020-04-20):
Otváram rozpravu, do ktorej som opäť nedostal žiadnu písomnú prihlášku. Pýtam sa, či sa chce niekto prihlásiť ústne. Nie je tomu tak. Vyhlasujem rozpravu za skončenú. Chce k nerozprave zaujať stanovisko pán navrhovateľ? Nie. Pán spravodajca? Takisto nie. Takže prerušujem rokovanie o tomto bode programu. Ďalším bodom je návrh vlády na skrátené legislatívne konanie o vládnom návrhu zákona, ktorým sa dopĺňa zákon č. 62/2020 Z. z. o niektorých mimoriadnych opatreniach v súvislosti so šírením nebezpečnej nákazlivej ľudskej choroby COVID-19 a v justícii a ktorým sa menia a dopĺňajú niektoré zákony (tlač 58). Prosím pani ministerku spravodlivosti Slovenskej republiky Máriu Kolíkovú, aby návrh vlády odôvodnila.
Grendel, Gábor, podpredseda NR SR (2023-06-21):
Teraz vystúpi v rozprave pán poslanec Boris Susko.
M. Číž, podpredseda NR SR: (2009-02-06):
Otváram rozpravu. Do rozpravy som písomne nedostal žiadnu prihlášku. Pýtam sa preto, kto sa do rozpravy hlási ústne? Neregistrujem žiadnu prihlášku, takže mi dovoľte uzatvoriť možnosť podania ústnych prihlášok do rozpravy. Vyhlasujem rozpravu za skončenú. Ďakujem pánovi ministrovi aj pánovi spravodajcovi. Ale pán minister ešte zostane, pretože pristúpime k rokovaniu o návrhu na vyslanie vrtuľníkovej jednotky ozbrojených síl Slovenskej republiky do vojenskej operácie EUFOR – ALTHEA v Bosne a Hercegovine . Parlamentná tlač má č. 888 a správa výboru 888a. Pán minister Baška, prosím, aby ste aj tento materiál uviedli.
Podmanický, Ján, poslanec NR SR (2019-09-25):
Áno, áno, ďakujem pekne za slovo. Ja chcem poprosiť o zápis opravy, pri hlasovaní (tlač 1655) som hlasoval proti, hlasovacie zariadenie ma vykázalo za. Ďakujem.
Laurenčík, Milan, podpredseda NR SR (2021-02-26):
Ďakujem. Prosím, zaujmite miesto pre spravodajcu. Ja teraz otváram rozpravu k tomuto bodu programu, do ktorej som nedostal žiadnu písomnú prihlášku. Preto sa pýtam, či sa hlási niekto do rozpravy ústne. Končím možnosť prihlásiť sa do rozpravy. Do rozpravy sa prihlásili. (Reakcie z pléna.) Nech sa páči. Prosím, prihláste tam pána poslanca Suju, sa hlási, ale nefunguje mu to. (Reakcie z pléna.) Končím možnosť prihlásiť sa do rozpravy. Do rozpravy sa prihlásili štyria páni poslanci. Nech sa páči, ako prvý pán poslanec Richard Takáč.